Det oplyser P4 Nordjylland. I løbet af sommeren vil Vejdirektoratet lave informationsmateriale, som skal forebygge angst for de tunnelrør, der af mange opleves som både dunkle og snævre. - Mange føler sig lidt utrygge eller klaustrofobiske, når de kører ind i sådan et sort hul, og det vil vi gerne lægge en dæmper på, siger projektleder Carsten Henriksen i Vejdirektoratet. Informationsmaterialet vil også give anvisninger på, hvordan trafikanterne skal gebærde sig, hvis de f.eks. løber tør for benzin, får motorstop eller rammes af andre uheld i en af landets tunneller. Carsten Henriksen peger på, at der især i Limfjordstunnellen sker mange af den slags hændelser. Detaljerne i kampagnen fastlægges i løbet af juni.

Opsummering:
Trafikanter med tunnel-skræk, kan snart få gode råd til at dæmpe deres klaustrofobiske fornemmelse - f.eks. når de skal igennem Limfjordstunnellen.